KIRJALLINEN KYSYMYS P-3090/00

esittäjä(t): Eurig Wyn (Verts/ALE) komissiolle

(25. syyskuuta 2000)

Aihe: Makedonian kieli Kreikassa

Kielet ovat eräs Euroopan rikkauksista. Julistamalla ensi vuoden Euroopan kielten teemavuodeksi EU:n toimielimet ovat osoittaneet tarpeen kiinnittää tähän kysymykseen erityistä huomiota. Sen lisäksi, että EU:n toimielimet tunnustavat virallisesti tietyt kansalliskielet, on myös erittäin tärkeää, että unioni ja sen jäsenvaltiot osallistuvat Euroopan kielellisen ja kulttuurisen monimuotoisuuden ja erityisesti harvinaisempien kielten suojelemiseen.

Useissa kansainvälisissä peruskirjoissa tunnustetaan kansalaisten oikeus ylläpitää ja kehittää omaa kieltään. Euroopan parlamentti hyväksyi viime maaliskuun 16. päivänä tällaisen viittauksen mietinnössään EU:n perusoikeuskirjasta.

Makedonian kielellä ei ole virallista asemaa Kreikassa. Vaikka kyseistä kieltä käytetään laajalti joillakin alueilla, se ei sisälly koulutusjärjestelmään eikä sitä käytetä joukkotiedotusvälineissä.

Katsooko komissio, että kansalaisten Euroopan tulee tukea kaikkien kielten suojelua ja kehittämistä? Voisiko komissio harkita tukevansa makedonian kielen asemaa Kreikassa ajavien järjestöjen hankkeita? Mitä konkreettisia toimia komissio ehdottaa Euroopan kielten teemavuoden yhteydessä?

Seuraako komissio alueellisia kieliä ja vähemmistökieliä koskevan eurooppalaisen peruskirjan allekirjoittamis- ja ratifiointiprosessia? Suositteleeko se peruskirjan allekirjoittamista ja ratifiointia, kuten Euroopan parlamentti 16. maaliskuuta hyväksymässään mietinnössä?

Viviane Redingin komission puolesta antama vastaus

(25. lokakuuta 2000)

Kielellisen ja kulttuurisen monimuotoisuuden kunnioittaminen on yksi Euroopan yhdentymisen perustekijöistä. Komissio seuraa erittäin kiinnostuneena kielellistä kehitystä eri jäsenmaissa sekä alueellisten kieliryhmien ja vähemmistökieliryhmien tilannetta. Komissio on teettänyt aihetta koskevan tutkimuksen, jossa tarkastellaan alkuperäisten alue- ja vähemmistökielten asemaa. Kyseisessä Euromosaic-tutkimuksessa on analysoitu myös slaavilais-makedonialaisen yhteisön tilannetta Kreikassa. Komission toteuttamaan alueellisten ja vähemmistökielten ja -kulttuurien säilyttämiseksi ja tukemiseksi järjestettyyn ohjelmaan sisältyy kuitenkin vain harvoja makedonian kieltä koskevia hankkeita.

Euroopan kielten teemavuoden päätavoite on rohkaista unionin kansalaisia kehittämään kielitaitoaan ja osoittaa heille mitään kieliä suosimatta kuinka rikas eurooppalainen kieliperintö on. Tähän kuuluvat yhteisön viralliset kielet, iirin ja luxemburgin kieli ja muut kielet, joihin jäsenvaltioiden mukaan päätöstä sovelletaan.

Suuri osa toimista rahoitetaan ehdotuspyynnön perusteella, ja toimet riippuvat eurooppalaisten järjestöjen esittämistä hankkeista. Kaikkien esitettyjen hankkeiden tulee edistää niiden tavoitteiden toteuttamista, jotka on esitetty Euroopan kielten teemavuotta koskevassa päätöksessä.

Komissio rahoittaa esittelytilaisuuksia kaikissa jäsenvaltioissa, ja laajassa tiedotuskampanjassa painotetaan Euroopan kielellistä moninaisuutta.

Aueellisia kieliä ja vähemmistökieliä koskeva eurooppalainen peruskirja on Euroopan neuvoston aloite. Komissio seuraa tarkasti peruskirjan allekirjoittamista ja ratifioimista jäsenvaltioissa. Jäsenvaltiot voivat vapaasti päättää peruskirjan hyväksymisestä, kuten aina silloin, kun kyseessä on Euroopan neuvoston tekemä aloite. Toissijaisuusperiaatteen vuoksi komissio ei voi puuttua jäsenvaltioden päätökseen allekirjoittaa tai ratifioida peruskirja.